E-6895/2010

Mál þetta sem dómtekið var 17. nóvember sl. er höfðað með stefnu birtri 2. nóvember 2010.

Stefnandi er Eimskip Ísland ehf., Korngörðum 2, Reykjavík.

Stefndi er Islandia Hotel ehf., Tjarnargötu 4, Reykjavík.

Endanleg kröfugerð stefnanda að hið stefnda einkahlutafélag verði dæmt til að greiða stefnanda skuld að fjárhæð 576.312 krónur, ásamt dráttarvöxtum samkvæmt 1. mgr. 6. gr. í III kafla laga um vexti og verðtryggingu nr. 38/2001 af 276.862 krónum frá 27. apríl 2007 til 9. maí 2007, af 288.860 krónum frá þeim degi til 30. maí 2007, af 288.852 frá þeim degi til 17. ágúst 2007 en af 576.312 krónum frá þeim degi til greiðsludags. Þá er krafist málskostnaðar.

Af hálfu stefnda er þess krafist að stefnda verði einungis gert að greiða stefnanda 276.862 krónur ásamt dráttarvöxtum samkvæmt 1. mgr. 6. gr. í III kafla laga um vexti og verðtryggingu nr. 38/2001 frá dómsuppsögu til greiðsludags og að málskostnaður falli niður.

Með úrskurði 30. mars sl. var kröfu stefnda um frávísun máls þessa hafnað.

Stefnandi kveður málsatvik þau að stefnandi bjóði viðskiptamönnum sínum upp á alhliða flutningsþjónustu þ.m.t. sjóflutninga, flutninga á landi, flugfrakt, flutningsumsjón og vöruhúsaþjónustu. Skuld stefnda sé vegna viðskipta stefnanda og hins stefnda félags, en stefndi hafi keypt þjónustu hjá stefnanda á tímabilinu apríl 2007 til ágúst 2007, skv. reikningum samtals að fjárhæð 602.871 krónur sem sé stefnufjárhæð máls þessa.

Skuld þessi hafi ekki fengist greidd þrátt fyrir innheimtutilraunir.

Vísað er til meginreglu samningaréttarins um skuldbindingagildi samninga. Þá er ennfremur vísað til meginreglu kröfuréttarins um efndir fjárskuldbindinga. Kröfur um dráttarvexti, styður stefnandi við reglur 1. mgr. 6. gr. í III kafla laga um vexti og verðtryggingu nr. 38/2001. Krafan um málskostnað styðst við 1. mgr. 130. gr. laga 91/1991 um meðferð einkamála. Varðandi varnarþing vísast til 33. gr. laga nr. 91/1991.

Stefndi kveðst hafa átt viðskipti við stefnanda á árinu 2007 en stefnandi hafi séð um flutning fyrir stefnda frá Kína. Við móttöku vörunnar hjá stefnanda hafi stefndi verið gert að greiða allan flutningskostnað. Að öðrum kosti hafi varan ekki verið afhent. Stefndi kveðst hafa m.a. greitt reikninga sem krafið er um hér. Þannig hafi hann greitt 469.170 krónur hinn 25. maí 2007 en það hafi verið greiðsla á reikningum að fjárhæð 465.579 krónur og 3.591 króna sem sé einn þeirra reikninga sem krafið sé um greiðslu á. Reikningur stefnanda að fjárhæð 276.862 hafi aldrei borist stefnda en hann sé dagsettur 27. apríl 2007.

Fyrsta sendingin sem stefndi hafi fengið frá Kína hafi verið þannig að tveir aðilar hafi sameinast um flutning á vörum í einum gámi. Það hafi verið stefndi og Hótel Cabin við Borgartún í Reykjavík. Vegna kostnaðar við flutninginn hafi stefndi greitt til Hótel Cabin 272.742 krónur en reikningur stefnanda vegna flutningsins hafi verið sendur þeim aðila. Telur stefndi að Hótel Cabin hafi gert upp við stefnanda allan kostnað við þennan flutning og því sé þessi reikningur tilhæfulaus með öllu enda hafi stefndi alltaf greitt allan kostnað við afhendingu vörunnar. Síðar á árinu 2007 hafi borist reikningar frá stefnanda sem hafi reynst tilhæfulausir með öllu. Farið hafi verið að innheimta fyrir flutning á gámum innanlands en sá flutningur hefði verið framkvæmdur af öðrum flutningsaðila. Þá hafi verið hafið að innheimta leigu á gámum en ekki sé vitað til þess að gámar hafi verið leigðir af stefnanda. Séu reikningar þessir óskiljanlegir með öllu og ómögulegt að sjá hvernig þær fjárhæðir eru fundnar sem krafið sé um greiðslu á, sbr.reikninga dags. 17. ágúst 2008.

NIÐURSTAÐA

Við munnlegan flutning málsins lýsti lögmaður stefnda því yfir að reikningur dagsettur 24. apríl að fjárhæð 276.862 væri viðurkenndur. Þá lækkaði stefnandi kröfu sína um 26.559 krónur sem er fjárhæð reiknings sem dagsettur er 11. október 2007.

Stefnandi hefur lagt fram fjóra reikninga dagsetta 17 ágúst 2007, tvo að fjárhæð 43.156 krónur hvor og tvo að fjárhæð 100.574 krónur hvor. Á reikningum þessum segir að krafið sé um greiðslu fyrir „container rental“ og „terminal charge“. Af reikningum þessum eða öðrum gögnum málsins verður ekki séð hvernig samtala reikninganna í íslenskum krónum er fengin. Ekki verður séð fyrir hversu langt tímabil krafið er um leigu, umfram þá 7 daga sem gert er ráð fyrir að séu gjaldfrjálsir. Þykir kröfugerð stefnanda um þetta svo óljós að óhjákvæmilegt er að vísa þessum lið kröfugerðar hans, samtals að fjárhæð 287.460 krónur, frá dómi.

Loks hefur stefnandi lagt fram þrjá reikninga,vegna farmgjalda, dagsetta 9. maí 2007 samtals að fjárhæð 11.998 krónur allt að frádregnum 8 krónum sem dragast frá hinn 30. maí 2007. Verður stefndi dæmdur til að greiða þessa reikninga.

Samkvæmt öllu framansögðu verður kröfulið stefnanda að fjárhæð 287.460 krónur vísað frá dómi en stefndi dæmdur til að greiða stefnanda 288.852 krónur ásamt dráttarvöxtum eins og greinir í dómsorði.

Stefndi greiði stefnanda 150.000 krónur í málskostnað.

DÓMSORÐ

Framangreindum kröfulið er vísað frá dómi.

Stefndi, Islandia Hotel ehf., greiði stefnanda, Eimskip Ísland ehf., 288.852 krónur ásamt dráttarvöxtum samkvæmt 1. mgr. 6. gr. laga um vexti og verðtryggingu nr. 38/2001 af 276.862 krónum frá 27. apríl 2007 til 9. maí 2007, af 288.860 krónum frá þeim degi til 30. maí 2007 en af 288.852 frá þeim degi til greiðsludags.

Stefndi greiði stefnanda 150.000 krónur í málskostnað.

A-x-x V. M-kk-nf.